BESLUTNING [1] om små AVS-østater - klimaændringer og miljø

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der henviser til sine tidligere beslutninger om små østater, klimaændringer og miljø vedtaget i Libreville (Gabon) - (juli 1994), Dakar (Senegal) - (januar/februar 1995), Bruxelles (Belgien) - (september 1995) og Windhoek (Namibia) - (marts 1996), samt til sin tidligere beslutning om bæredygtig udvikling, der blev vedtaget i Strasbourg (Frankrig) - (februar 1994),

B. der henviser til de beslutninger og handlingsprogrammer,som den globale konference om bæredygtig udvikling i små østater har vedtaget (Bridgetown, Barbados, april/maj 1994), som specielt har afdækket »klimaændringer og havenes stigende niveau« som det største miljøproblem for små østater,

C. der også henviser til betænkningen om det første møde i konferencen af parter til rammekonventionen om klimaændringer, der blev afholdt i Berlin (Tyskland) den den 28. marts til den 7. april 1995, samt til forslagene til vedtagelse af en protokol om sammenslutning af små østater (AOSIS), der opstod som følge af bekymringen i de udviklingslande, der også er små østater, hvis faktiske eksistens er truet på grund af virkningerne af klimaændringerne,

D. der henleder opmærksomheden på den ministererklæring, der blev vedtaget på det andet møde i konferencen af parter til De forenede Nationers rammekonvention om klimaændringer (Genève, juli 1996), som anerkendte og godkendte den anden evalueringsrapport fra Det Mellemstatslige Panel om Klimaændringer (IPCC) som den vidensskabelige vurdering, der i øjeblikket er den mest omfattende og autoritative, for så vidt angår klimaændringerne, virkningerne heraf og de valgmuligheder, der er for at gøre noget; og som tager Panelets resultater til efterretning, navnlig vedrørende menneskets indflydelse på det globale klima, og henstiller, at forhandlingerne om en protokol, der indeholder Berlin-mandatets kommissorium fremskyndes,

E. der i den forbindelse minder om, at Verdensbanken har konkluderet, at det er nødvendigt med en bedre miljøforvaltning for at skabe bedre sundhedsstandarder, en mere ligelig udvikling, økonomisk vækst og afskaffe fattigdom,

F. der glæder sig over konklusionerne om klimaændringer på mødet i Rådet for Den Europæiske Union (Miljø) i juni 1996 (miljø), navnlig genbekræftelsen af, at Fællesskabets kraftigt slår til lyd for en protokol med henblik på fremskyndelse af gennemførelsen af Berlin-mandatet, samt over bekræftelsen af, at Rådet har til hensigt om at begrænse emissionerne af drivhusgasser betydeligt efter år 2000; værdsætter dets forsøg på at definere, hvornår klimaændringernes omfang når et farligt niveau, men betoner, at globale gennemsnitstemperaturer, der ligger to grader over niveauerne i perioden før den industrielle tidsalder, er et uacceptabelt højt niveau,

G. der tager den nylige WHO/WMO/UNEP-rapport om klimaændringer og menneskets sundhed til efterretning, som konkluderer, at klimaændringerne sandsynligvis vil forstyrre forskellige natur- og økosystemer, og således udløse en række primært negative virkninger for menneskets sundhed, samt indvirke på landbrug, havfiskeri og fremkomst, genopblussen og overførsel af smitsomme sygdomme, herunder tropiske sygdomme, der overføres af smittebærende insekter, og udbredelse af disse sygdomme til områder, der hidtil ikke har været berørt,

H. der henleder opmærksomheden på, at skoveksperter er af den opfattelse, at de svindende regnskove påvirker det globale klima samtidig med, at klimaændringerne påvirker skovene,

I. der har hørt eksperternes vidneudsagn og har indbudt talere til høringen om klimaændring og de deraf følgende miljømæssige og sundhedsmæssige problemer, som gør sig specielt gældende for små østater den 25, september 1996, der navnlig fokuserede på:

i) de farer, der opstår for menneskets sundhed på grund af ændringer i verdens klima,

ii) de seneste års betydelige stigning i hyppigheden og intensiteten af orkaner og cykloner i regionerne i Vestindien, Stillehavet og Den Indiske Ocean, den trussel de udgør for liv og ejendom og deres indvirkning på den sociale og økonomiske udvikling, herunder landbrug og turisme,

iii) truslen md den biologiske mangfoldighed og sårbare økosystemer.

J. der er vidende om og er dybt bekymret over, at de voksende koncentrationer og emissioner af drivhusgasser, herunder menneskeskabte chlorfluorcarboner, vil resultere i en yderligere opvarmning af jorden, og at denne stigning i den gennemsnitlige overfladetemperatur vil få vidtrækkende konsekvenser for regnmønstre, havniveauer, omskiftelige klimaforhold, og således også for regnskovene, arealudnyttelse, oversvømmelse af kyster og erosion, landbrug, menneskets sundhed, etc. med alle de deraf følgende sociale ødelæggelser,

K. der erkender AVS-EU-staternes forpligtelser med hensyn til beskyttelse og forbedring af miljøet som fastsat i del 1, afsnit 1 i Lomé-konventionen (ændret udgave),

1. udtrykker sin anerkendelse over for formændene, eksperterne fra de berørte små AVS-østater samt andre indbudte talere for deres bidrag under høringen om klimaændring;

2. glæder sig over afgørelsen om at oprette en arbejdsgruppe, der skal vurdere virkningen af klimaændringerne for alle små AVS-østater, og foreslår strategier til en højnelse af den internationale bevidsthed om de risici, som klimaændringer indebærer for deres sårbare økosystemer og økonomier og for deres befolkningers sundhed;

3. beklager, at Den Europæiske Union sandsynligvis ikke kan nå sine egne mål for CO2-reduktion;

4. opfordrer Europa-Kommissionen og Den Europæiske Unions medlemsstater til at gøre alt for at opnå en CO2-reduktion, herunder gennemførelse af en skattereform (der kombinerer en CO2-reduktion med nedsættelsen af andre skatter);

5. glæder sig over Kommissionens rapport om de foranstaltninger der er truffet, og som er i overensstemmelse med Forsamlingens tidligere henstillinger til Det Europæiske Fællesskab, dets medlemsstater og Kommissionen for så vidt angår:

i) fortsat bistand til landene i Vestindien, Stillehavet og Det Indiske Ocean, som er blevet ramt af orkaner og cykloner i 1994 og 1995;

ii) valgmulighederne for opnåelse af »Toronto-målet«;

iii) opdateringen af dets klimaændringsstrategi for perioden efter år 2000 for at opnå væsentlige reduktioner af emissionerne af klimaændrebde gasser over de kommende årtier;

iv) dens bistand til små AVS-østater på et regionalt grundlag i form af særskilte og specifikke tildelinger fra EUF uden over deres nationale og regionale indikativprogrammer, ved at styrke deres programmer for katastrofeovervågning og -beredskab, herunder strategier og tilpasningsforanstaltninger til klimaændringer og afbødning af de efterfølgende virkninger for deres miljø;

v) dets fremskyndelse af overførslen af egnede teknologier og fremgangsmåder for at sætte AVS-staterne i stand til at udvikle kystområdeforvaltningsstrategier samt rehabilitere og beskytte områder, der berøres af tørke og ørkendannelse samt af orkaner og oversvømmelser;

6. beklager imidlertid, at foranstaltningerne til beskyttelse af klimaet ikke har fået tildelt tilstrækkelige midler fra EUF;

7. appellerer til Kommissionen og AVS-landene om at sikre, at ethvert projekt skal være foreneligt med miljøet og navnlig respektere beskyttelsen af klimaet;

8. opfordrer alle medlemsstaterne i Den Europæiske Union samt AVS-landene til at gøre alt, hvad de formår, for at sikre, at AOSIS-protokollen vedtages i Kyoto;

9. opfordrer alle kontraherende parter til klimaændringskonventionen om at være mere opmærksomme på den vigtige rolle, som skove spiller i reguleringen af klimatiske mønstre på lokalt, regionalt og globalt niveau;

10. følger med interesse arbejdet i Det Mellemstatslige Panel om Skove (IPF), og anmoder indtrængende dette forum om at lægge større betoning på de egentlige årsager til afskovning, som f.eks. uretfærdige jordbesiddelsessystemer og overforbruget af skovprodukter;

11. henstiller endnu en gang indtrængende til udviklingspartnerne i Lomé-konventionen at tage føringen i bekæmpelsen af klimaændring og de negative virkninger heraf i overensstemmelse med princippet om, at verdens klima og økologiske systemer bør »beskyttelse til fordel for nuværende og fremtidige generationer af menneskeheden«;

12. erkender, at der på grund økologiske og klimatiske forhold kun er visse specifikke afgrøder, som egner sig til dyrkning i små østater, og at sådanne afgrøder ikke alene er miljøvenlige men også medvirker til at bekæmpe problemet med oversvømmelse, forurening og erosion;

13. henstiller indtrængende, at strategierne og foranstaltningerne, der skal hjælpe de små AVS-østater med at tilpasse sig til klimaændringerne og mildne virkningen af følgerne heraf for deres miljø, bør bakkes op af tilstrækkelige midler, der fuldt ud udnytter viften af fysiske aktiver i øernes økonomier på den måde, der er mest miljøvenlig, og som på lang sigt vil bidrage til at stabilisere og begrænse menneskets indvirkning på det globale klima;

14. anmoder Kommissionen om at holde Den Paritetiske Forsamling underrettet om dens gennemførelsen af henstillingerne i denne beslutning;

15. pålægger sine formænd at sende denne beslutning til AVS-EU-Rådet, Kommissionen Det Caribiske Fællesskab (CARICOM), Det Sydpacifiske Forum, Cariforum, Det Mellemstatslige Udvalg for Tørkekontrol i Sahel-staterne (ICDCS), Det Vestafrikanske Økonomiske Fællesskab (WAEC) og Kommissionen for Det Indiske Ocean.